“ธุรกิจประกันชีวิต” ครึ่งปีแรกหด 1.94% เบี้ยรับรวมเหลือ 2.89 แสนล้าน
สมาคมประกันชีวิตไทย เผยตัวเลขครึ่งปีแรก 65 ธุรกิจประกันชีวิตลดลง 1.94% มีเบี้ยรับรวม 2.89 แสนล้านบาท สาเหตุหลักมาจาก เศรษฐกิจชะลอตัว กำลังซื้อลด คนชะลอการลงทุน เงินบาทอ่อน ดอกเบี้ยผันผวน มั่นใจครึ่งปีหลังฟื้นดันทั้งปีโตตามคาด 0-2.5%
สมาคมประกันชีวิตไทย เผยตัวเลขครึ่งปีแรก 65 ธุรกิจประกันชีวิตลดลง 1.94% มีเบี้ยรับรวม 2.89 แสนล้านบาท สาเหตุหลักมาจาก เศรษฐกิจชะลอตัว กำลังซื้อลด คนชะลอการลงทุน เงินบาทอ่อน ดอกเบี้ยผันผวน มั่นใจครึ่งปีหลังฟื้นดันทั้งปีโตตามคาด 0-2.5%
1 ส.ค. 2565

นายสาระ ล่ำซำ นายกสมาคมประกันชีวิตไทย เปิดเผยว่า ช่วงครึ่งแรกของปี 65 ระหว่างเดือน ม.ค.-มิ.ย. มีเบี้ยประกันภัยรับรวม 289,097 ล้านบาท ลดลง 1.94% เมื่อเทียบกับช่วงเวลาเดียวกันปี 64 แบ่งเป็น เบี้ยประกันภัยรับรายใหม่ 79,685 ล้านบาท ลดลง 4.75% เบี้ยประกันภัยรับปีต่อไป 209,412 ล้านบาท ลดลง 0.82%
สำหรับสาเหตุหลักที่ทำให้ธุรกิจประกันชีวิตเติบโตลดลง คือ เงินเฟ้อ ผู้บริโภคกำลังซื้อลด บวกกับภาวะดอกเบี้ยที่ผันผวน เงินบาทอ่อนค่า ประชาชนชะลอการลงทุนทำให้ประกันชีวิตควบการลงทุน มีเบี้ยประกันภัยรับรวม 19,825 ล้านบาท ลดลง 8.22%
นอกจากนี้ยังพบว่า เบี้ยประกันภัยรับรวมของสัญญาเพิ่มเติมประกันภัยสุขภาพ และสัญญาเพิ่มเติมโรคร้ายแรง เติบโต 9.15% มูลค่า 50,808 ล้านบาท เติบโต 9.15% ปัจจัยบวกมาจาก คนหันมาดูแลสุขภาพ ในส่วนของเบี้ยประกันชีวิตแบบบำนาญเติบโต 6.98% อยู่ที่ 4,540 ล้านบาท รับปัจจัยบวกไทยเข้าสู่สังคมสูงวัย สำหรับแนวโน้มธุรกิจประกันชีวิตช่วงครึ่งหลังปี 65 ยังมีปัจจัยที่จะช่วยสนับสนุนให้เติบโตได้ตามเป้าหมาย ซึ่งคาดว่าเบี้ยประกันภัยรับรวมจะอยู่ที่ 612,000-629,500 ล้านบาท จะขยายตัว 0-2.5% อัตราความคงอยู่ 82-83%
อย่างไรก็ตามปัจจัยบวกที่จะช่วยหนุนธุรกิจประกันชีวิต คือ คนใส่ใจดูแลสุขภาพ และทำประกันชีวิตแบบบำนาญ ในกลุ่มผู้สูงอายุ ส่วนช่องทางที่คาดว่าจะเติบโตมากสุด คือ การซื้อขายผ่านออนไลน์ที่ตอบโจทย์ผู้บริโภครุ่นใหม่ที่ซื้อขายสินค้าผ่านออนไลน์มากขึ้น